D ô v o d o v á   s p r á v a

Všeobecná časť
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 286/2004 Z. z., ktorým sa ustanovuje zoznam prác a pracovísk, ktoré sú zakázané mladistvým zamestnancom, a ktorým sa ustanovujú niektoré povinnosti zamestnávateľom pri zamestnávaní mladistvých zamestnancov v znení nariadenia vlády č. 309/2010 Z. z. (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2015.
Účelom návrhu nariadenia vlády je transpozícia čl. 3 smernice Európskeho parlamentu a Rady 2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí.
Návrhom nariadenia vlády sa harmonizuje terminológia súčasnej právnej úpravy s terminológiou nariadenia Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (ďalej len „nariadenie (ES) č. 1272/2008“). Návrhom nariadenia vlády sa nahrádzajú kódy rizikových viet (R - vety) ustanovené v zrušenej smernici 67/548/EHS kódmi výstražných upozornení (H) ustanovenými nariadením (ES) č. 1272/2008 v jednotlivých triedach a kategóriách nebezpečnosti, ktoré sú zakázané pri práci a na pracoviskách mladistvým zamestnancom.
Návrhom nariadenia vlády sa súčasne aktualizujú aj príslušné ustanovenia a právne predpisy uvedené v poznámkach pod čiarou.
Navrhovanou úpravou sa neznižuje úroveň  bezpečnosti a ochrany zdravia pri práci mladistvých zamestnancov a navrhované zmeny sú v súlade s vedecko-technickým pokrokom.  
Návrh nariadenia vlády nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá žiadne sociálne vplyvy.
Návrh nariadenia vlády je v súlade s Ústavou Slovenskej republiky, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 

Osobitná časť

K čl. I
K bodu 1
	Navrhovanou úpravou sa zosúlaďuje terminológia s odbornou terminológiou podľa nariadenia Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006.
K bodu 2 
Legislatívno-technická úprava. 
K bodu 3
Navrhovanou úpravou sa zosúlaďuje terminológia s odbornou terminológiou nariadenia vlády Slovenskej republiky č. 115/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou hluku. 
K bodu 4
	Legislatívno-technická úprava. 
K bodom 5 a 6
Navrhovanou úpravou sa zosúlaďuje s odbornou terminológiou nariadenia vlády Slovenskej republiky č. 416/2005 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou vibráciám a  vyhlášky Ministerstva zdravotníctva Slovenskej republiky č. 534/2007 Z. z. o podrobnostiach o požiadavkách na zdroje elektromagnetického žiarenia a na limity expozície obyvateľov elektromagnetickému žiareniu v životnom prostredí.
K bodu 7
	Legislatívno-technická úprava. 
K bodom 8 až 10	
Navrhovanou úpravou sa v zozname zakázaných prác a pracovísk podľa prílohy č. 1 vymedzujú látky a zmesi, ktoré sú na účely zabezpečenia bezpečnosti a ochrany zdravia pri práci zakázané mladistvým zamestnancom. Sú to látky a zmesi ustanovené smernicou Európskeho parlamentu a Rady 2014/27/EÚ a harmonizované s nariadením Európskeho parlamentu a Rady (ES) č. 1272/2008 z 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006.
V nadväznosti na úpravu navrhovanú v bode 8 sa ako nadbytočné navrhujú vypustiť doterajšie písmená b) a c), ktoré sú obsiahnuté v navrhovanom písmene a).

K bodu 11
Navrhovanou úpravou sa zosúlaďuje terminológia s odbornou terminológiou zavedenou v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.
K bodu 12
Do transpozičnej prílohy sa dopĺňa preberaná smernica Európskeho parlamentu a Rady 2014/27/EÚ.
K čl. II
Dátum nadobudnutia účinnosti nariadenia sa navrhuje v súlade s termínom ustanoveným smernicou Európskeho parlamentu a Rady 2014/27/EÚ.